**Bay of Plenty** (maori **Te Moana-a-Toi**), ofte avkorta til **BoP**, er ein region på Nordøya på New Zealand, eit landområde som ligg innanfor havbukta med same namn. Den største byen i Bay of Plenty er Tauranga, i den vestlege delen.

Sjølve havbukta
---------------

Bay of Plenty
Bukta strekkjer seg frå basis av halvøya Coromandel Peninsula i vest til Cape Runaway i aust. Området er avgrensa av åsrekkjene Kaimai og Mamaku Ranges mot vest, og strekkjer seg innover i landet til dei sparsamt busette skogområda kring Rotorua, Kawerau og Murupara.
Fleire øyer ligg ute i bukta, mellom desse Mayor Island/Tuhua, Motiti Island, Whale Island og, mest kjend, den aktive vulkanen på øya Whakaari/White Island.

Bukta vart namngjeven av kaptein James Cook ein gong i november 1769. Cook gav henne namnet *Bay of Plenty* *(«overflodsbukta»)* etter at han la merke til dei overveldande matlagra i fleire māorilandsbyar han vitja langs kysten; i sterk motsetning til dei observasjonane han tidlegare hadde gjort i Poverty Bay ('fattigdomsbukta').

Regionen
--------

Kart over folketettleiken i Bay of Plenty ved folketeljinga i 2006. Klikk på kartet for å sjå teiknforklaringa.
Regionen hadde ved folketeljinga i 2006 eit folketal på 257 379 , som ein stipulerer vil auka til 277 900 i året 2011. Av innbyggjarane rekna 28% seg som etniske māoriar. 23% var under 15 år, og 3,9% utan arbeid.
To byar dominerer Bay of Islands: Tauranga (folketal 103 635) og Rotorua (folketal 65 901). Som eit kompromiss mellom byane, vart byen Whakatane i 1989 vald til sete for regionstyret. I 2007 vart det likevel bestemt at Tauranga skulle ta over denne rolla.. Andre byar i regionen omfattar Te Puke, Kawerau, Katikati og Opotiki. Jordbruk og turisme er dei to hovudnæringsvegane i regionen, og det geotermiske området kring Roturoa er eit populært turistmål.

Regionen er skogkledd, mykje av skogen er kommersielt planta og ivareteken, og det er dessutan eit utstrekt jordbruk i området. Klimaet i kystsona er nesten tropisk, både fuktig og varmt året rundt. I innlandet derimot, kring Roturoa, er gjennomsnittstemperaturen generelt sett 2°C kjøligare. Viktige produkt er kiwi, eple, avocado og tømmer. Som i det meste av New Zealand er sauehald vanleg, men produksjon av mjølkeprodukt og kjøt frå storfe er i aukande grad i ferd med å overta for sauehaldet. 

Vegnettet har vorte utbygd i aukande grad, særskilt vest i Bay of Plenty, på grunn av tiltakande vegtransport av tømmer til hovudhamna i Tauranga. Jarnvegslinjer går mellom Tauranga og Waikatoregionen og til den austlege delen av bukta, men desse fraktar berre gods.

Referansar
----------

1. 1 2 3 4  *Statistics New Zealand, folketeljinga i 2006*, arkivert frå originalen 17. mars 2008, henta 20. februar 2008
2. ↑  Environment Bay of Plenty

---

* *Denne artikkelen bygger på «Bay of Plenty» frå Wikipedia på engelsk, den 19. februar 2008.*

Bakgrunnsstoff
--------------

 Commons har multimedium som gjeld: **Bay of Plenty**

| * v
* d
* e
Regionar på New Zealand |
| --- |
| Nordøya | Northland  · Auckland¹  · Waikato  · Bay of Plenty  · Gisborne¹  · Hawke's Bay  · Taranaki  · Manawatu-Wanganui  · Wellington |  |
| Sørøya | Tasman¹  · Marlborough¹  · Nelson¹  · West Coast  · Canterbury  · Otago  · Southland |
| ¹ Sameint styresmakt |


|  |  |
| --- | --- |
| Autoritetsdata | 
* GeoNames
* MusicBrainz (area)

 |